**Štruktúra dokumentu Spoločný program rozvoja obcí Horného Liptova do roku 2022**:

**Úvod**: ako sme spoločne programovali

**Analytická časť** regiónu Horný Liptov

**Vízia**: Horný Liptov 2022

**Stratégia** pre dosiahnutie vízie Horného Liptova: strategický a špecifické ciele

**Programová časť**: návrhy opatrení a aktivít na dosiahnutie cieľov, výber monitorovacích ukazovateľov v 25 obciach Horného Liptova a pre spoločnú regionálnu časť

**Realizačná časť**: organizačné a komunikačné aspekty, systém monitorovania a hodnotenia, akčný plán 2015 – 2016 (región Horného Liptova)

**Finančná časť**: indikatívny finančný plán a prehľad potenciálnych zdrojov pre viaczdrojové financovanie (región Horného Liptova)

**Obsah predkladaného dokumentu:**

1. Konská: minulosť a súčasnosť
2. Vízia: Konská v roku 2022
3. Stratégia pre dosiahnutie vízie
4. Ciele a opatrenia podporujúce stratégiu
5. Členovia pracovnej skupiny Konská
6. Prílohy
   * Príloha č. 1: Formulár opatrení špecifického cieľa 1 pre obec Konská
   * Príloha č. 2: Formulár opatrení špecifického cieľa 2 pre obec Konská
   * Príloha č. 3: Formulár opatrení špecifického cieľa 3 pre obec Konská
   * Príloha č. 4: Formulár opatrení špecifického cieľa 4 pre obec Konská
   * Príloha č. 5: Analýza silných a slabých stránok Konská
   * Príloha č. 6: Prehľad spoločných cieľov, opatrení a aktivít pre Horný Liptov
   * Príloha č. 7: Spoločný súbor monitorovacích ukazovateľov pre Horný Liptov
   * Príloha č. 8: Formulár opatrení špecifického cieľa 1 pre Horný Liptov
   * Príloha č. 9: Formulár opatrení špecifického cieľa 2 pre Horný Liptov
   * Príloha č. 10: Formulár opatrení špecifického cieľa 3 pre Horný Liptov
   * Príloha č. 11: Formulár opatrení špecifického cieľa 4 pre Horný Liptov

**1. Konská: minulosť a súčasnosť**

Konská sa nachádza pod výbežkami Západných Tatier na oboch brehoch Konštianky (Konského potoka), ktorý pramení na juhozápadnom svahu Holého vrchu vo výške takmer 1300 m. n. m. Obec susedí s obcami Jakubovany a Liptovský Ondrej, s ktorými je aj združená v mikroregióne Baranec. Na západe susedí s obcami Žiar, Smrečany a Veterná Poruba.

Prvá písomná zmienka o obci je z roku 1357. Pôvodné názvy boli Weresmihalfalua, Veresmihalfyahaza, Veresfaza, Konska, Konszka. Obec vznikla pôvodne v chotári obce Uhorská Ves na majetkoch, ktoré v roku 1309 predal zvolenský župan Donč Egídiovi. V roku 1310 sa v listinách spomína aj osada alebo kúria zvaná Radun, ktorá sa mala podľa iných autorov stať neskôr Konskou.

Obyvatelia sa zaoberali najmä poľnohospodárstvom, pasením koní a dobytka, boli známi aj ako murári a tesári. V obci bola v roku 1919 postavená drevená zvonica. V roku 1934 sa na katastrálnom území obce uskutočnili neúspešné pokusy ťažiť uhlie. V rokoch 1933 - 1936 bola postavená nová budova evanjelickej školy spolu s bytom pre učiteľa, kde neskôr bola zriadená materská škola. Základná a materská škola v Konskej sú už v súčasnosti zrušené. Drevená hasičská strážnica a sklad pre striekačku boli postavené v roku 1930. V Konskej stál až do druhej svetovej vojny kamenný vodný mlyn na mletie obilia. JRD bolo v obci založené v roku 1958, neskôr bolo zlúčené s JRD Jakubovany a Liptovský Ondrej, s názvom JRD 1. máj so sídlom v Liptovskom Ondreji, dnes Agria.

Erb obce tvorí v červenom štíte na zlatozelenom vrchu striebroodetý jazdec so zlatými čižmami a klobúkom, sediaci na cválajúcom striebornom koni so zlatou hrivou, kopytami a chvostom.

Konská je východiskom do Západných Tatier po neznačkovaných trasách. Leží priamo pod vrchom Baranca, na úpätí ktorého sa nachádzajú dve chaty (Baranec a Horec) a dva lyžiarske vleky. Ubytovanie v obci poskytujú viacerí občania.

Pri obci sa nachádza liečivý železitý minerálny prameň, miestne nazývaný Medokýš. Dá sa k nemu dostať aj autom, treba ho však upraviť a prekryť drevenou konštrukciou.

V obci pôsobil miestny dobrovoľný hasičský zbor, ktorý sa začína znovu formovať. Aktívne je Pozemkové spoločenstvo obce Konská.

Konská nemá spracovaný územný plán, v súčasnosti sa riadi plánovacou dokumentáciou Žilinského samosprávneho kraja.

Prioritou obce je vysporiadanie pozemkov (komasácia), dobudovanie kanalizácie (3km), rekonštrukcia cestnej komunikácie (400m) a oprava strechy na kultúrnom dome. Žiada sa úprava koryta Konského potoka. Chýba futbalové ihrisko, v súčasnosti je len multifunkčné v nevyhovujúcom technickom stave (zlé podložie, potrebný umelý trávnik, absentuje obslužné zariadenie). Úplne chýba detské ihrisko. Do budúcnosti obec počíta s podporou individuálnej bytovej výstavby. Chýba pokrytie internetom, v súčasnosti sa vyvíjajú kroky na položenie optického kábla. Knižnica je v havarijnom stave, žiada sa dobudovať centrum obce (v mieste historickej zvonice a modlitebne ECAV).

V budove Jednoty je zriadená stolárska dielňa. Sľubne sa rozbieha biofarma manželov Husárikovcov, ktorí vyrábajú aj garbiarske výrobky (kamizole, kožuchy). PD Agria má v obci dvory. V minulosti tu fungovala pštrosia farma, nakoniec zanikla (zvieratá sa nedokázali adaptovať na klimatické podmienky). V obci je 33 živnostníkov (2015).

V blízkosti obce je chatová oblasť, neexistuje k nej však dopravná komunikácia, dá sa prejsť len naokolo. Cez obec nevedú žiadne značené cyklotrasy. Za najsilnejšiu stránku obyvatelia považujú koncovú polohu obce – pokoj, ticho, čistotu. Silnou stránkou je tiež fungujúca svojpomoc a spolupráca občanov a samosprávy pri zveľaďovaní verejných priestranstiev. Dobrá je spolupráca s urbárom. Nie sú tu takmer žiadne kultúrne spolky a združenia, avšak zachováva sa tradícia Stavania mája a Jánskych vatier. V minulosti v obci pôsobil ochotnícky súbor. Začali sa organizovať podujatia pre deti a iné akcie spoločenského charakteru (O pohár starostu). Obyvatelia starnú, väčšina z nich sú dôchodcovia, ale v posledných rokoch tu ostávajú bývať aj mladé rodiny, čím sa zvyšuje dopyt po stavebných pozemkoch. Demografický vývoj je priaznivý.

Poslanci sú aktívni, plánujú si podeliť územie podľa domov, aby sa zefektívnila komunikácia s občanmi. V obci neexistujú takmer vôbec čierne skládky, občania vzorne separujú odpad.

Treba vyzdvihnúť spoluprácu obcí v rámci mikroregiónu Baranec.

**2. Konská v roku 2022**

*Konská je výnimočnou obcou v nádhernom a pokojnom prostredí, kde ľudia nažívajú v dobrom, pomáhajú si navzájom a starajú sa o verejný priestor. V centre je malé námestie s historickou zvonicou, fungujúcim kultúrnym stánkom a  modernou knižnicou. Obec má vybudované chodníky a cesty, miestne cyklotrasy sú napojené na liptovskú cyklomagistrálu. Miestni podnikatelia poskytujú širokú paletu služieb. Počet obyvateľov sa zvýšil, mladí majú vytvorené dobré podmienky pre rodinný aj pracovný život. Možnosti na kultúrne a športové vyžitie vzrástli. Návštevníci radi pobudnú vo vychýrenej miestnej biofarme.*

**3. Stratégia pre dosiahnutie vízie obce**

Občania obce a jej predstavitelia sú pripravení naplniť víziu budúcnosti

* sústavnou prácou samosprávy na zlepšovaní kvality života obyvateľov mesta v oblasti služieb a infraštruktúry,
* **vytváraním podmienok pre vznik a udržanie pracovných príležitostí**,
* kladením dôrazu na aktívnu občiansku spoločnosť a spoluprácu,
* ako aj šetrným využívaním prírodných zdrojov a aktívnou ochranou hodnôt územia.

Za prioritu je považovaná oblasť pracovných príležitostí.

**4. Ciele a opatrenia podporujúce stratégiu rozvoja obce**

V rámci spoločného programového dokumentu Horného Liptova je **strategická časť** pre všetky obce rovnaká. Hierarchicky usporiadaný systém cieľov, opatrení a indikatívnych aktivít (v rámci ktorých sú zatriedené zámery a projekty plánované v obciach) dokumentuje **strom cieľov** platný pre celý región Horného Liptova. Z tejto ponuky si jednotlivé obce vyberajú do svojho programu tie indikatívne aktivity, ktoré sú v súlade so zvolenou stratégiou obce a pripravenými zámermi (projektmi). V prípade, že sa v priebehu realizácie programu rozvoja vyskytnú nové zámery, je možné ich v rámci jeho každoročnej aktualizácie doplniť podľa ponuky zo spoločného stromu cieľov.

Špecifická pre každú obec je **programová časť**, ktorej súčasťou sú **opatrenia** a **aktivity** na dosiahnutie vytýčených cieľov, ako aj súbor vybraných **monitorovacích ukazovateľov** **výstupu** pre hodnotenie na úrovni aktivít. Ukazovatele **výsledku** a **dopadu** na úrovni hodnotených cieľov (štyri špecifické ciele a jeden strategický cieľ) sú spoločné pre všetky obce regiónu a regionálnu programovú časť.

Prepojenie regiónu a jeho obcí v programovej časti symbolizuje štruktúra formulárov opatrení, do ktorých sme zahrnuli stratégiu regiónu (spoločná vízia, strategický cieľ, špecifické ciele a opatrenia). Kurzívou sú v rámci jednotlivých opatrení nadpísané spoločné indikatívne aktivity, pod ktoré zaraďujeme konkrétne projektové zámery obcí. Tento prístup nám umožní systémové monitorovanie a hodnotenie plnenia cieľov na regionálnej úrovni zberom, agregáciou a vyhodnocovaním údajov z jednotlivých obcí.

V **akčnom pláne** sú rozpracované projektové zámery na obdobie dvoch rokov, pričom každý projekt je opatrený informáciami o rokoch plánovanej realizácie, výške potrebných finančných prostriedkov, investorovi a jeho prípadných projektových partneroch, monitorovacích ukazovateľoch výstupu, ich počiatočnom a cieľovom stave a tiež zdroji informácií o týchto ukazovateľoch.

Plán **monitorovania a hodnotenia** popisuje spôsob zberu údajov na obecnej a regionálnej úrovni a metódy ich vyhodnocovania. Na úrovni opatrení zbierame a hodnotíme zrealizované výstupy aktivít/projektov v jednotlivých obciach. Na úrovni regiónu zbierame a vyhodnocujeme kumulatívne výstupy z obcí a hodnotíme dosiahnuté výsledky a dopady v rámci špecifických cieľov a strategického cieľa.

**Finančný plán** obsahuje prehľad finančných zdrojov a požiadaviek na ich čerpanie v rámci jednotlivých rokov programu.

1. **Členovia pracovnej skupiny Konská**

Pracovná skupina v obci Konská pracovala v zložení:

* RSDr. Milan Lizúch, vedúci skupiny,
* Zuzana Husáriková,
* Ladislav Balický, dozorná rada PS Konská,
* Ing. Miroslav Kamhal,
* Patrik Dermek,
* Stanislav Dermek,
* Elena Dermeková,
* Július Dermek,
* Ing. M. Bujnová, predsedkyňa PS Konská.